FCSB a câștigat titlul în România după o pauză de nouă ani, iar Gigi Becali a declarat că obiectivul următor este calificarea în Champions League. Dacă se va întâmpla acest lucuru, un jucător al roș-albaștrilor va bate orice record la capitolul încasări, pentru că va primi 1.000.000 de euro. Despre cine e vorba.
Cu trei etape înainte de finalul, FCSB a devenit campioana României și va juca în preliminariile Champions League. Gigi Becali le-a trasat un obiectiv clar jucătorilor săi: accederea în grupele celei mai importante competiții europene intercluburi. Dacă vor reuși acest lucru, fotbaliștii roș-albaștrii se vor umple de bani.
Unul dintre ei, Vlad Chiricheș, poate bate orice record la capitolul încasări. Contractul fundașului în vârstă de 34 de ani s-a prelungit automat până în vara anului 2025, după ce FCSB a cucerit titlul, și va primi un salariu de 480.000 de euro. Mai mult, acesta are o clauză prin care primește 500.000 de euro, dacă gruparea roș-albastră va juca în Champions League. Astfel, cu aproape un milion de euro, ar deveni cel mai bine plătit din istoria Superligii, într-un singur sezon.
”Sunt jucători care au trecute în contract prime de 300.000 de euro, 200.000 de euro… La modul general este 100.000 de euro, dar au și 200.000 și 300.000 de euro. Cred că doar Chiricheș are 500.000 de euro pentru Champions League”, a declarat Gigi Becali, la Digi Sport.
FCSB s-a calificat ultima dată în grupele Champions League în 2013. Până acum, roș-albaștrii și-au asigurat 2.640.000 de euro, bani obținuți pentru câștigarea campionatului, de la Liga Profesionistă de Fotbal.
Echipa lui Gigi Becali poate încasa și mai mulți bani, dacă se califică la ”masa bogaților”. Dar misiunea va fi una dificilă, deoarece trebuie să joace patru tururi preliminare.
Astfel, FCSB va primi deja 150.000 de euro, bani acordați pentru prezența în primul tur preliminar. 350.000 ar veni din turul doi, 550.000 din turul trei și 750.000 din play-off. Dar pentru calificarea în faza ligii, cele 36 de echipe vor primi aproximativ 19 milioane de euro de fiecare din partea UEFA. Și cu banii din preliminarii, FCSB ar primi în total 20,8 milioane de euro, potrivit Give Me Sport.
Jucătorii FCSB-ului vor primi medaliile de campioni după ultima lor reprezentație pe teren propriu, care va avea loc în etapa 9 din play-off, împotriva CFR-ului.
Suporterii roș-albaștrilor sunt gata să ia cu asalt Arena Națională pentru a sărbători alături de favoriți, iar în prima oră după ce au fost puse în vânzare biletele pentru derby-ul cu ardelenii, fanii au cumpărat 10.000. În prima zi, în total, au fost vândute 33.000 de tichete, iar cu mai mult de o săptămână înainte de meci mai sunt disponibile aproximativ 20.000.
În aceste condiții, meciul s-ar putea juca cu casa închisă și sunt șanse mari să se doboare recordul de asistență din acest sezon.